REGULAMENTUL (UE) 2023/128 AL COMISIEI

din 18 ianuarie 2023

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru benalaxil, bromoxinil, clorsulfuron, epoxiconazol și fenamifos din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 18 alineatul (1) litera (b),

întrucât:

(1) Limitele maxime de reziduuri („LMR”) pentru benalaxil, bromoxinil și fenamifos au fost stabilite în anexa II la Regulamentul (CE) nr. 396/2005. LMR-urile pentru clorsulfuron și epoxiconazol au fost stabilite în partea A din anexa III la regulamentul respectiv.

(2) Aprobarea substanței active benalaxil nu a fost reînnoită prin Regulamentul (UE) 2020/1280 al Comisiei (2), inclusiv din motive legate de sănătatea umană. Aprobarea respectivă a expirat la 31 iulie 2021. Toate autorizațiile existente pentru produsele de protecție a plantelor care conțin această substanță activă au fost revocate.

(3) În contextul nereînnoirii aprobării benalaxilului, Autoritatea Europeană pentru Siguranța Alimentară (denumită în continuare „autoritatea”) nu a putut concluziona că substanța nu are proprietăți care perturbă sistemul endocrin (3).

(4) Benalaxil-M este o substanță activă aprobată pentru utilizare în produsele de protecție a plantelor. Definiția reziduului atât pentru benalaxil, cât și pentru benalaxil-M este „Benalaxil, inclusiv alte amestecuri de izomeri constituenți, printre care benalaxil-M (sumă de izomeri)”. LMR-urile pentru benalaxil pe strugurii de masă, cartofi, usturoi, ceapă, ceapă eșalotă, pepeni verzi, salată și praz sunt sigure pentru consumatori și trebuie menținute pentru a se ține seama de utilizările autorizate ale benalaxil-M pe produsele respective. Pentru strugurii de vin și pepeni galbeni, LMR-urile existente corespund limitelor maxime de reziduuri Codex („CXL-uri”). Acestea sunt sigure pentru consumatori și trebuie, de asemenea, menținute în conformitate cu articolul 14 alineatul (2) litera (e) din Regulamentul (CE) nr. 396/2005. LMR-urile pentru utilizările autorizate ale benalaxil-M pe vinete și tomate sunt mai mici decât LMR-urile pentru benalaxil. Prin urmare, LMR-urile pentru benalaxil pe aceste produse trebuie reduse la LMR-urile actuale pentru benalaxil-M. Pentru ardei dulci/gogoșari și semințe de rapiță, nu există utilizări autorizate pentru benalaxil-M și nici CXL-uri sau toleranțe la import. LMR-urile pentru benalaxil pe produsele respective trebuie reduse la limita de cuantificare („LOQ”) în anexa II la Regulamentul (CE) nr. 396/2005.

(5) Aprobarea substanței active bromoxinil nu a fost reînnoită prin Regulamentul (UE) 2020/1276 al Comisiei (4), inclusiv din motive legate de sănătatea umană. Aprobarea substanței a expirat la 31 iulie 2021. Toate autorizațiile existente pentru produsele de protecție a plantelor care conțin bromoxinil au fost revocate și nu există CXL-uri sau toleranțe la import pentru substanța activă respectivă. Prin urmare, este adecvat să se elimine LMR-urile stabilite pentru această substanță în anexa II la Regulamentul (CE) nr. 396/2005, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din același regulament. LMR-urile pentru toate produsele trebuie stabilite în conformitate cu LOQ în anexa V la Regulamentul (CE) nr. 396/2005, în conformitate cu articolul 18 alineatul (1) litera (b) din regulamentul respectiv.

(6) Aprobarea substanței active clorsulfuron a expirat la 31 decembrie 2019, iar solicitantul nu a depus o cerere de reînnoire a acesteia. Toate autorizațiile existente pentru produsele de protecție a plantelor care conțin substanța activă respectivă au fost revocate. Nu există CXL-uri sau toleranțe la import pentru clorsulfuron. Prin urmare, este adecvat să se elimine LMR-urile stabilite pentru această substanță în partea A din anexa III la Regulamentul (CE) nr. 396/2005, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din același regulament. LMR-urile pentru toate produsele trebuie stabilite în conformitate cu LOQ în anexa V la Regulamentul (CE) nr. 396/2005, în conformitate cu articolul 18 alineatul (1) litera (b) din regulamentul respectiv.

(7) Aprobarea substanței active epoxiconazol a expirat la 30 aprilie 2020, iar solicitantul și-a retras cererea de reînnoire a acesteia. Toate autorizațiile existente pentru produsele de protecție a plantelor care conțin substanța activă respectivă au fost revocate. Nu există CXL-uri sau toleranțe la import pentru epoxiconazol. Prin urmare, este adecvat să se elimine LMR-urile stabilite pentru această substanță în partea A din anexa III la Regulamentul (CE) nr. 396/2005, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din același regulament. LMR-urile pentru toate produsele trebuie stabilite în conformitate cu LOQ în anexa V la Regulamentul (CE) nr. 396/2005, în conformitate cu articolul 18 alineatul (1) litera (b) din regulamentul respectiv.

(8) Aprobarea substanței active fenamifos nu a fost reînnoită prin Regulamentul (UE) 2020/1246 al Comisiei (5), inclusiv din motive legate de sănătatea umană. Aprobarea substanței a expirat la 23 septembrie 2020. Toate autorizațiile existente pentru produsele de protecție a plantelor care conțin fenamifos au fost revocate.

(9) În contextul nereînnoirii aprobării fenamifosului, autoritatea a identificat o serie de preocupări (6) legate de riscul pentru sănătatea consumatorilor și de lipsa datelor pentru utilizările reprezentative privind legumele pentru fructe.

(10) LMR-urile pentru strugurii de masă și strugurii de vin corespund toleranțelor la import, dar, întrucât pachetul de date privind genotoxicitatea pentru metaboliții M01 și M02 a fost incomplet și nu a putut fi finalizată o evaluare a riscurilor pentru consumatori, nu poate fi exclus un risc pentru consumatori. LMR-urile pentru tomate, ardei dulci/gogoșari, vinete, pepeni galbeni și rădăcini de sfeclă de zahăr se bazează pe utilizările în UE ale fenamifosului care au fost revocate. Prin urmare, este adecvat să se elimine LMR-urile stabilite pentru această substanță în anexa II la Regulamentul (CE) nr. 396/2005, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a) din același regulament. LMR-urile pentru toate produsele trebuie stabilite în conformitate cu LOQ în anexa V la Regulamentul (CE) nr. 396/2005, în conformitate cu articolul 18 alineatul (1) litera (b) din regulamentul respectiv.

(11) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare. Pentru toate substanțele active care fac obiectul prezentului regulament, laboratoarele respective au propus LOQ specifice produsului realizabile din punct de vedere analitic.

(12) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(13) Prin urmare, Regulamentul (CE) nr. 396/2005 trebuie modificat în consecință.

(14) Înainte ca LMR-urile noi să devină aplicabile, trebuie acordat un termen rezonabil pentru a permite statelor membre, țărilor terțe și operatorilor din sectorul alimentar să se adapteze la cerințele care rezultă din modificarea LMR-urilor relevante.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică începând cu 8 august 2023.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 18 ianuarie 2023. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Regulamentul de punere în aplicare (UE) 2020/1280 al Comisiei din 14 septembrie 2020 privind nereînnoirea aprobării substanței active benalaxil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 301, 15.9.2020, p. 4).

(3) Autoritatea Europeană pentru Siguranța Alimentară, Conclusion on the peer review of the pesticide risk assessment of the active substance benalaxyl (Concluzia reexaminării inter pares a evaluării riscului utilizării ca pesticid a substanței active benalaxil), EFSA Journal 2020; 18(1):5985.

(4) Regulamentul de punere în aplicare (UE) 2020/1276 al Comisiei din 11 septembrie 2020 privind nereînnoirea aprobării substanței active bromoxinil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 300, 14.9.2020, p. 32).

(5) Regulamentul de punere în aplicare (UE) 2020/1246 al Comisiei din 2 septembrie 2020 privind nereînnoirea aprobării substanței active fenamifos, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și modificarea anexei la Regulamentul de punere în aplicare (UE) nr. 540/2011 al Comisiei (JO L 288, 3.9.2020, p. 18).

(6) Autoritatea Europeană pentru Siguranța Alimentară, Conclusion on the peer review of the pesticide risk assessment of the active substance fenamiphos (Concluzia reexaminării inter pares a evaluării riscului utilizării ca pesticid a substanței active fenamifos), EFSA Journal 2019; 17(1):5557.